### NN 77/2015 (15.7.2015.), Pravilnik o kriterijima i načinu povećanja opsega udjela europskih djela

77 15.07.2015 Pravilnik o kriterijima i načinu povećanja opsega udjela europskih djela

AGENCIJA ZA ELEKTRONIČKE MEDIJE

1483

Na temelju članka 42. stavka 2. Zakona o elektroničkim medijima (»Narodne novine«, broj 153/09, 84/11, 94/13 i 136/13) Vijeće za elektroničke medije donosi

PRAVILNIK

O KRITERIJIMA I NAČINU POVEĆANJA OPSEGA UDJELA EUROPSKIH DJELA

Članak 1.

Ovim Pravilnikom propisuju se kriteriji i način povećanja opsega udjela europskih djela u programima pružatelja audiovizualnih medijskih usluga.

Članak 2.

(1) Europska djela su:

– djela koja potječu iz država članica Europske unije,

– djela koja potječu iz europskih država članica Europske konvencije o prekograničnoj televiziji te ispunjavaju uvjete propisane stavkom 3. ovoga članka,

– djela koja su proizvedena u koprodukciji u okviru sporazuma koji se odnose na audiovizualni sektor i koji su sklopljeni između Europske unije i trećih zemalja te koja ispunjavaju uvjete definirane u svakom od tih sporazuma.

(2) Odredbe stavka 1. podstavka 2. i 3. ovoga članka odnose se samo na države u kojima audiovizualna djela koja potječu iz država članica Europske unije nisu predmet diskriminacijskih mjera.

(3) Djela iz stavka 1. podstavka 1. i 2. ovoga članka su ona koja su ostvarili pretežito autori i radnici s prebivalištem u državi ili državama iz stavka 1. podstavka 1. i 2. ovoga članka ako udovoljavaju jednom od sljedećih uvjeta:

– ako su proizvođači tih djela osnovani u jednoj ili više navedenih država, ili

– ako je pojedino djelo nastalo pod nadzorom i stvarnom kontrolom jednoga ili više proizvođača koji su osnovani u jednoj ili više navedenih država, ili

– ako je doprinos koproducenta iz navedenih država prevladavajući u odnosu na ukupne troškove koprodukcije, a koprodukciju ne kontrolira jedan ili više proizvođača osnovanih izvan navedenih država.

(4) Djela koja se ne smatraju europskim djelima u smislu stavka 1. ovoga članka, a nastala su u okviru bilateralnih koprodukcijskih ugovora sklopljenih između država članica Europske unije i trećih država, smatrat će se europskim djelima ako većinski dio ukupnih troškova proizvodnje snose koproducenti iz Europske unije, a proizvodnju ne nadzire jedan ili više proizvođača osnovanih izvan područja država članica Europske unije.

Članak 3.

(1) Pružatelj audiovizualnih medijskih usluga mora nastojati da europska djela čine većinski udio njegovoga godišnjeg vremena objavljivanja.

(2) Najmanji početni opseg udjela europskih djela je 20% godišnjeg vremena objavljivanja.

(3) U godišnje vrijeme objavljivanja ne ubraja se vrijeme namijenjeno vijestima, sportskim događajima, igrama, oglašavanju, teletekstu i teletrgovini.

(4) U opseg udjela europskih djela iz članka 1. stavka 1. ovog Pravilnika ubrajaju se i audiovizualna djela vlastite proizvodnje i hrvatska audiovizualna djela izuzev djela iz stavka 3. ovoga članka.

(5) Katalog programa pružatelja audiovizualnih medijskih usluga na zahtjev mora sadržavati najmanje 20% europskih djela.

(6) Pružatelj audiovizualnih medijskih usluga na zahtjev koji u katalogu programa nema najmanje 20% europskih djela mora nastojati da njegove audiovizualne medijske usluge na zahtjev promiču proizvodnju i pristup europskim djelima, osim ako koriste druge načine i alate promicanja.

(7) Promicanje djela iz stavka 6. ovoga članka može se odnositi, između ostalog, na financijski doprinos za proizvodnju i stjecanje prava nad europskim djelima ili na udio i/ili isticanje europskih djela u katalogu programa koji nude audiovizualne medijske usluge na zahtjev.

Članak 4.

Pružatelj audiovizualnih medijskih usluga koji je dobio koncesiju odnosno dopuštenje za satelitski, internetski i kabelski prijenos temeljem programske osnove u kojoj ima više od 20%, a manje od 51% udjela europskih djela, mora u naredne četiri (4) godine povećati njihov udio.

Članak 5.

(1) Pružatelj audiovizualnih medijskih usluga potrebno povećanje udjela iz prethodnog članka vrši na način da protekom četiri (4) godine mora dostići većinski udio europskih djela u svojem programu te pri tome sukcesivno svake godine mora povećati udio najmanje za 10 postotnih poena.

(2) Na odgovarajući način odredba ovog članka primjenjuje se na pružatelja audiovizualnih usluga na zahtjev.

Članak 6.

Odredbe ovoga Pravilnika primjenjuju se i na pružatelja audiovizualnih medijskih usluga specijaliziranoga kanala koji po svom sadržaju predstavlja iznimke od ubrajanja europskih djela prema članku 3. stavku 3. ovoga Pravilnika, odnosno primjenjuju se na dio programa koji ne pripada specijaliziranome programu.

Članak 7.

(1) Za postojeće pružatelje audiovizualnih medijskih usluga koji su dobili koncesiju na nacionalnoj i regionalnoj razini kao prva godina primjene ovoga Pravilnika utvrđuje se 2008. Za sve ostale pružatelje audiovizualnih medijskih usluga kao prva godina primjene Pravilnika utvrđuje se godina nakon one u kojoj su dobili koncesiju i/ili dopuštenje.

(2) Pružatelji audiovizualnih medijskih usluga dužni su do 31. ožujka tekuće godine dostaviti Vijeću za elektroničke medije podatke o europskim djelima objavljenima u prethodnoj godini. Vijeće za elektroničke medije zadržava pravo provjere ovih podataka ili traženja dodatnih podataka.

(3) Od obveze dostavljanja podataka iz stavka 2. ovog članka izuzeti su pružatelji audiovizualnih medijskih usluga koji su u prethodnoj godini imali udio u gledanosti 0,3% ili manji te koji su temeljem toga od Vijeća za elektroničke medije zatražili primjenu izuzeća.

(4) Izračun udjela gledanosti temelji se na prosječnom udjelu u gledanosti pojedinog kanala, emisije, ili vremenskog intervala od strane gledatelja koji u određenom trenutku gledaju televiziju (SHR – Share).

(5) Navedeno izuzeće ne oslobađa pružatelje audiovizualnih medijskih usluga od obveze udovoljavanja uvjetima iz članka 3. ovoga Pravilnika te Vijeće za elektroničke medije zadržava pravo svakodobne provjere udovoljavanja navedenim uvjetima.

Članak 8.

(1) Stupanjem na snagu ovoga Pravilnika prestaje vrijediti Pravilnik o kriterijima i načinu povećanja opsega udjela europskih djela (»Narodne novine« broj 43/10).

(2) Iznimno od odredbe članka 8. stavka 2. ovoga Pravilnika, pružatelji audiovizualnih medijskih usluga dužni su navedene podatke za 2014. godinu dostaviti do 30. srpnja 2015.

(3) Ovaj Pravilnik stupa na snagu osmog (8) dana od dana objave u »Narodnim novinama«.

Klasa: 612-12/15-01/0069

Urbroj: 567-02/01-15-04

Zagreb, 1. srpnja 2015.

VIJEĆE ZA ELEKTRONIČKE MEDIJE

Predsjednica Vijeća
Mirjana Rakić, v. r.